Bojanala-munisipaliteit het stééds nie geld vir salarisseDie Bojanala Platinum-distriksmunisipaliteit spook vandeesmaand wéér om sy werkers te betaal. (Argieffoto: pixabay) Die Bojanala Platinum-distriksmunisipaliteit in Noordwes spartel vir ŉ tweede agtereenvolgende maand om werkers se salarisse te betaal. Archie Babeile, munisipale woordvoerder, het gesê daar is reeds begin met die proses om geld by die nasionale tesourie te kry. “Die munisipaliteit is vol vertroue dat die saak dringende aandag by die tesourie geniet. Ons versoek het reeds die kantoor bereik en word verwerk,” het hy gesê. “Die tweede opsie is ŉ aansoek vir ŉ oortrekkingsfasiliteit van R50 miljoen by ŉ plaaslike bank. Die nodige dokumente word verwerk om aan die bepalings vir goedkeuring te voldoen. Die prosesse geskied samelopend en is geprioritiseer om te verseker dat werkers se salarisse so gou moontlik betaal kan word.” Die munisipaliteit kon sy werkers ook nie verlede maand hul salarisse betaal nie. Die munisipale bestuurder, Pogiso Shikwane, en die finansiële beampte, Olga Ndlovu, is reeds geskors vir hul beweerde aandeel in die munisipaliteit se finansiële verknorsing. Babeile het gesê die munisipaliteit verwelkom die betrokkenheid van die waarnemende munisipale bestuurder, Desiree Tlhoaele, en finansiële hoof, Morena Mofokeng. Die provinsie het die twee by die munisipaliteit ontplooi. “Die hoogste prioriteit is om te verseker dat werkers se salarisse vir September en Oktober as ŉ saak van dringendheid verwerk word.” Die munisipaliteit het in Julie vanjaar ook versuim om salarisse betyds te betaal toe die munisipaliteit nie sy regmatige aandeel van die nasionale tesourie ontvang het nie. Maroela Media het die afgelope week ook berig Paultjie Hendriks, ŉ DA-raadslid in Noordwes, het strafregtelike aanklagte van aanranding en ontvoering aanhangig gemaak teen beamptes van die Bojanala Platinum-distriksmunisipaliteit. Hy is aangerand nadat hy die raadsaal probeer verlaat het. Twee van sy vingers, sy elmboog en van sy ribbes is gebreek. Hy is drie ure lank gyselaar gehou toe stakers geweier het om hom te laat gaan én geweier het om ŉ ambulans te ontbied sodat hy mediese behandeling kan ontvang. Die DA het gesê hy het begrip vir die frustrasie van beamptes wat nie hul salarisse ontvang het nie weens wanbestuur van finansies by die munisipaliteit, maar dit is onaanvaarbaar dat raadslede fisiek aangerand word.